<classify> RAIS wa Zanzibar na Mwenyekiti wa Baraza la Mapinduzi Dk Ali Mohamed Shein pichani ameushukuru uongozi wa Hospitali ya Chuo Kikuu cha Haukeland cha Norway kusaidia ujenzi wa hospitali ya wagonjwa wa akili, Kidongo Chekundu ambayo itakuwa ya kisasa kwa nchi za Afrika Mashariki na Kati.Alitoa shukurani hizo wakati akifanya mazungumzo na uongozi wa Hospitali hiyo ukiongozwa na Trond Mohn aliyefuatana na rafiki zake pamoja na familia yake .Alisema anajivunia uhusiano, ushirikiano na urafiki wa muda mrefu unaoendelezwa kati ya Hospitali ya Chuo Kikuu cha Haukeland na Hospitali Kuu ya Rufaa ya Mnazi Mmoja.Aliongeza kuwa hospitali ya wagonjwa wa akili iliyopo Kidongo Chekundu ni hospitali kongwe miongoni iliyojengwa na wakoloni wa Kiingereza miaka 50 iliyopita na kupewa jina na jamii Jela ya Wendawazimu.Alisema hatua za kuijenga upya hospitali hiyo na kuwa ya kisasa na ya pekee katika ukanda wa Afrika Mashariki na Kati itakuwa ni faraja kubwa kwa wazanzibar na kuimarisha huduma kwa wagonjwa wa akili.Naye Ofisa Mtendaji Mkuu wa Hospitali ya Chuo Kikuu cha Haukeland Eivind Hansen alimueleza Rais Shein kuwa Hospitali hiyo inajivunia uhusiano na ushirikiano mzuri uliopo kati yake na Hospitali Kuu ya Rufaa ya Mnazi Mmoja na kuwa tayari imeshatimia miaka 10 tangu kuanzisha kwa ushirikiano huo.Uongozi huo wa Hospitali ya Haukeland ulieleza kuwa tayari mradi wa ujenzi wa hospitali ya wagonjwa wa akili ya Kidongo Chekundu umeshafikia asilimia 50 na majengo mapya zaidi yatajengwa, pamoja na ukarabati wa majengo ya zamani katika eneo hilo huku akieleza kuwa mradi huo pia, utahusisha mafunzo kwa wafanyakazi.  <topic>: kitaifa 